2018. gada 4. janvārī Noteikumi Nr. 9

Rīgā (prot. Nr. 1 25. §)

**Melioratīvās hidrometrijas darbu veikšanas kārtība**

Izdoti saskaņā ar

Meliorācijas likuma 13. pantu

1. Noteikumi nosaka kārtību, kādā tiek veikti melioratīvās hidrometrijas darbi – virszemes ūdensobjektu un meliorācijas sistēmu ūdens režīma novērojumi, mērījumi un iegūto datu apstrāde.

2. Regulārus mazo upju, ezeru un meliorācijas sistēmu ūdens līmeņa novērojumus un caurplūduma mērījumus veic stacionāros valsts upju, ezeru un drenu hidrometriskajos posteņos (pielikums).

3. Upju hidrometrisko posteni izvieto taisnā upes posmā bez ūdens plūsmas šķēršļiem un piesaista to Latvijas normālo augstumu sistēmai epohā (LAS-2000,5).

4. Hidrometrisko posteni ezerā izvieto atklātā teritorijā bez ūdens plūsmas šķēršļiem un aizauguma, drenu hidrometrisko posteni ievieto drenu akā, caurulē vai novadgrāvī un piesaista to Latvijas normālo augstumu sistēmai epohā (LAS-2000,5).

5. Hidrometrisko posteņu izvietojumu un aprīkojumu saglabā tādu, lai nodrošinātu ilggadējo hidrometrisko novērojumu rindas nepārtrauktību un ticamību, pamatotu novērojumu un mērījumu rezultātu izmantošanu hidroloģiskajos aprēķinos meliorācijas sistēmu, ūdenssaimniecības, hidrotehnisko, transporta un citu būvju būvniecībā un ekspluatācijā, būvnormatīvu veidošanā un vides aizsardzībā.

6. Valsts sabiedrība ar ierobežotu atbildību "Zemkopības ministrijas nekustamie īpašumi":

6.1. hidrometriskajos posteņos nodrošina regulārus un nepārtrauktus ūdens līmeņa novērojumus;

6.2. hidrometriskos posteņus uztur tehniskā kārtībā, organizē un vada darbu izpildi posteņos;

6.3. veic ikmēneša ūdens caurplūduma mērījumus;

6.4. kontrolē, lai straumes ātruma mērīšanai lietojamā aparatūra būtu kalibrēta;

6.5. apkopo un apstrādā hidrometrisko posteņu novērojumu rezultātus;

6.6. glabā melioratīvās hidrometrijas datus;

6.7. veic regulārus gruntsūdens līmeņa, drenu noteces un augsnes mitruma mērījumus un apstrādā to rezultātus;

6.8. nosaka ūdens caurplūduma Q līknes, kurā caurplūdums Q ir funkcija no ūdens līmeņa augstuma H (Q = f(H));

6.9. katru gadu līdz 1. aprīlim elektroniski sagatavo vienotās melioratīvās hidrometrijas gadagrāmatu par iepriekšējo gadu un publicē to savā tīmekļvietnē.

7. Šo noteikumu 6.9. apakšpunktā minētajā melioratīvās hidrometrijas gadagrāmatā ietver šādu informāciju:

7.1. ikgadējo hidrometrisko novērojumu, mērījumu un hidroloģisko aprēķinu rezultātus;

7.2. hidrometrisko posteņu sarakstu un izvietojumu;

7.3. hidrometriskajos posteņos novēroto ikdienas ūdens līmeni kalendāra gadā un sadalījumu pa mēnešiem, posteņos aprēķināto kalendāra gada vidējo, zemāko un augstāko ūdens līmeni un caurplūduma mērījumu rezultātus;

7.4. upju un drenu hidrometriskajos posteņos aprēķināto vidējo, maksimālo un minimālo caurplūdumu kalendāra gadā;

7.5. ūdens caurplūduma Q = f(H) līknes.

8. Atzīt par spēku zaudējušiem Ministru kabineta 2010. gada 10. augusta noteikumus Nr. 756 "Melioratīvās hidrometrijas darbu veikšanas kārtība" (Latvijas Vēstnesis, 2010, 128. nr.).

Ministru prezidents,

veselības ministra

pienākumu izpildītājs Māris Kučinskis

Zemkopības ministrs Jānis Dūklavs